CELEX: 32018D0703
Language: ro
Date: 2018-05-08 00:00:00
Title: Decizia de punere în aplicare (UE) 2018/703 a Comisiei din 8 mai 2018 privind conformitatea ratei unitare pentru 2015, 2016 și 2018 aplicată zonei tarifare a Elveției în temeiul articolului 17 din Regulamentul de punere în aplicare (UE) nr. 391/2013 [notificată cu numărul C(2018) 2726] (Text cu relevanță pentru SEE. )

14.5.2018   
            
            
               RO
            
            
               Jurnalul Oficial al Uniunii Europene
            
            
               L 118/16
            
         DECIZIA DE PUNERE ÎN APLICARE (UE) 2018/703 A COMISIEI
   din 8 mai 2018
   privind conformitatea ratei unitare pentru 2015, 2016 și 2018 aplicată zonei tarifare a Elveției în temeiul articolului 17 din Regulamentul de punere în aplicare (UE) nr. 391/2013
   
      
         [notificată cu numărul C(2018) 2726]
      
   
   (Numai textele în limbile germană, franceză și italiană sunt autentice)
   (Text cu relevanță pentru SEE)
   COMISIA EUROPEANĂ,
   având în vedere Acordul dintre Comunitatea Europeană și Confederația Elvețiană privind transportul aerian (denumit în continuare „acordul”) (1),
   având în vedere Regulamentul (CE) nr. 550/2004 al Parlamentului European și al Consiliului din 10 martie 2004 privind prestarea de servicii de navigație aeriană în cerul unic European (regulament privind prestarea de servicii) (2), în special articolul 16 alineatul (1), precum și Regulamentul de punere în aplicare (UE) nr. 391/2013 al Comisiei din 3 mai 2013 de stabilire a unei scheme comune de tarifare pentru serviciile de navigație aeriană (3), în special articolul 17 alineatul (1) litera (e),
   întrucât:
   
               (1)
            
            
               Regulamentul de punere în aplicare (UE) nr. 391/2013 stabilește o schemă comună de tarifare pentru serviciile de navigație aeriană. Schema comună de tarifare este un element esențial pentru atingerea obiectivelor incluse în sistemul de performanță instituit prin articolul 11 din Regulamentul (CE) nr. 549/2004 al Parlamentului European și al Consiliului (4) și prin Regulamentul de punere în aplicare (UE) nr. 390/2013 al Comisiei (5).
            
         
               (2)
            
            
               Decizia de punere în aplicare 2014/132/UE a Comisiei (6) stabilește obiectivele de performanță la nivelul Uniunii, inclusiv un obiectiv de rentabilitate pentru serviciile de navigație aeriană de rută, exprimat în costuri unitare determinate pentru furnizarea acestor servicii pentru a doua perioadă de referință, care acoperă anii 2015-2019, inclusiv.
            
         
               (3)
            
            
               Conform articolului 17 alineatul (1) literele (b) și (c) din Regulamentul de punere în aplicare (UE) nr. 391/2013, Comisia trebuie să evalueze ratele unitare pentru 2015 aplicate zonelor tarifare care au fost transmise Comisiei de statele membre până la 1 iunie 2014 și ratele unitare pentru 2016 aplicate zonelor tarifare care au fost transmise Comisiei până la 1 iunie 2015 conform cerințelor de la articolul 9 alineatele (1) și (2) din regulamentul respectiv. Această evaluare privește conformitatea ratelor unitare respective cu Regulamentele de punere în aplicare (UE) nr. 390/2013 și (UE) nr. 391/2013.
            
         
               (4)
            
            
               Comisia a efectuat evaluarea ratelor unitare cu sprijinul Unității de evaluare a performanțelor a Eurocontrol și cu sprijinul Biroului central pentru tarife de rută al Eurocontrol, utilizând datele și informațiile suplimentare furnizate de statele membre și de Elveția până la 1 noiembrie 2017.
            
         
               (5)
            
            
               Deoarece s-a considerat că obiectivele de performanță ale blocului funcțional de spațiu aerian al Europei Centrale (denumit în continuare „FABEC”) nu sunt în concordanță cu obiectivele de performanță la nivelul UE, Decizia de punere în aplicare (UE) 2016/421 a Comisiei (7) a constatat neconformitatea ratelor unitare pentru 2015 și 2016 aplicate zonei tarifare a Elveției.
            
         
               (6)
            
            
               În ceea ce privește FABEC, la 30 ianuarie 2017, Elveția a prezentat obiective de performanță revizuite, bazate, după caz, pe măsuri corective, inclusiv în domeniul de performanță-cheie al rentabilității pentru cea de a doua perioadă de referință. Acest fapt a permis în final Comisiei să declare, prin Decizia de punere în aplicare (UE) 2017/552 a Comisiei (8), că respectivele obiective sunt în concordanță cu obiectivele de performanță la nivelul Uniunii. Prin urmare, Decizia de punere în aplicare (UE) 2016/421 ar trebui să fie abrogată.
            
         
               (7)
            
            
               Pe baza evaluării ratelor unitare și pe baza conformității obiectivelor de performanță ale FABEC, Comisia a constatat, în conformitate cu articolul 17 alineatul (1) litera (d) din Regulamentul de punere în aplicare (UE) nr. 391/2013, că ratele unitare pentru 2015, 2016 și 2018 aplicate zonelor tarifare de rută, prezentate de Elveția, sunt conforme cu Regulamentele de punere în aplicare (UE) nr. 390/2013 și (UE) nr. 391/2013.
            
         
               (8)
            
            
               Constatarea și notificarea faptului că ratele unitare aplicate zonelor tarifare sunt conforme cu Regulamentele de punere în aplicare (UE) nr. 390/2013 și (UE) nr. 391/2013 nu aduc atingere articolului 16 din Regulamentul (CE) nr. 550/2004.
            
         
               (9)
            
            
               În conformitate cu articolul 17 alineatul (1) ultimul paragraf, ratele unitare se stabilesc în moneda națională. Ratele unitare cuprinse în prezenta decizie sunt, prin urmare, exprimate în franci elvețieni.
            
         
               (10)
            
            
               Comisia a consultat Elveția cu privire la prezenta decizie, în conformitate cu articolul 19 alineatul (2) din acord,
            
         ADOPTĂ PREZENTA DECIZIE:
   Articolul 1
   Ratele unitare pentru zona tarifară de rută a Elveției, în cuantum de 118,97 CHF pentru anul 2015, de 113,69 CHF pentru anul 2016 și de 113,00 CHF pentru anul 2018, sunt conforme cu Regulamentele de punere în aplicare (UE) nr. 390/2013 și (UE) nr. 391/2013.
   Articolul 2
   Decizia de punere în aplicare (UE) 2016/421 se abrogă.
   Articolul 3
   Prezenta decizie se adresează Confederației Elvețiene.
   
      Adoptată la Bruxelles, 8 mai 2018.
      
         
            Pentru Comisie
         
         Violeta BULC
         
            Membru al Comisiei
         
      
   
   
      (1)  JO L 114, 30.4.2002, p. 73.
   
      (2)  JO L 96, 31.3.2004, p. 10.
   
      (3)  JO L 128, 9.5.2013, p. 31.
   
      (4)  Regulamentul (CE) nr. 549/2004 al Parlamentului European și al Consiliului din 10 martie 2004 de stabilire a cadrului pentru crearea cerului unic European (regulament-cadru) (JO L 196, 31.3.2004, p. 1).
   
      (5)  Regulamentul de punere în aplicare (UE) nr. 390/2013 al Comisiei din 3 mai 2013 de instituire a unui sistem de performanță pentru serviciile de navigație aeriană și pentru funcțiile de rețea (JO L 128, 9.5.2013, p. 1).
   
      (6)  Decizia de punere în aplicare 2014/132/UE a Comisiei din 11 martie 2014 de stabilire a obiectivelor de performanță la nivelul Uniunii pentru rețeaua de management al traficului aerian și a pragurilor de alertă pentru a doua perioadă de referință 2015-2019 (JO L 71, 12.3.2014, p. 20).
   
      (7)  Decizia de punere în aplicare (UE) 2016/421 a Comisiei din 18 martie 2016 privind neconformitatea ratelor unitare pentru 2015 și 2016 aplicate zonei tarifare a Elveției în temeiul articolului 17 din Regulamentul de punere în aplicare (UE) nr. 391/2013 (JO L 75, 22.3.2016, p. 66).
   
      (8)  Decizia de punere în aplicare (UE) 2017/552 a Comisiei din 22 martie 2017 privind coerența obiectivelor din domeniile de performanță-cheie ale capacității și rentabilității, incluse în planul blocului funcțional de spațiu aerian revizuit prezentat în temeiul Regulamentului (CE) nr. 549/2004 de către Elveția, cu obiectivele de performanță la nivelul Uniunii pentru cea de a doua perioadă de referință (JO L 79, 24.3.2017, p. 8).